แจงมาตรการสนับสนุนทางการเงิน ส่งเสริมการทำนาวิถีใหม่ ลดต้นทุนการผลิต เป็นมิตรกับสิ่งแวดล้อม
นายณัฏฐกิตติ์ ของทิพย์ รองอธิบดีกรมการข้าว ประชุมชี้แจงมาตรการสนับสนุนทางการเงิน ภายใต้โครงการเพิ่มประสิทธิภาพการผลิตและลดภาวะโลกร้อน จากการทำนาเพื่อการพัฒนาที่ยั่งยืน ผ่านระบบประชุมทางไกลออนไลน์ด้วยโปรแกรม Zoom Meeting โดยมีผู้อำนวยการโครงการ Rice NAMA องค์กรความร่วมมือระหว่างประเทศของเยอรมัน (GIZ) กล่าวแนะนำโครงการ การประชุมในครั้งนี้เป็นการชี้แจงหลักเกณฑ์และแผนการดําเนินงานมาตรการสนับสนุนทางการเงินของโครงการ รวมทั้งมาตรการเงินอุดหนุนเพิ่มเติม โดยโครงการได้รับเงินทุนสนับสนุนจาก NAMA Facility จํานวน 8.4 ล้านยูโร โดยมีธนาคารเพื่อการเกษตรและสหกรณ์การเกษตร (ธ.ก.ส.) เป็นผู้จัดการเงินทุนสนับสนุน เพื่อส่งเสริมให้ชาวนาสามารถเข้าถึงการปรับใช้เทคโนโลยีในการทํานาได้อย่างมีประสิทธิภาพ เกิดแรงจูงใจในการปรับเปลี่ยนกระบวนทัศน์การทํานาและไม่เพิ่มภาระทางการเงินให้แก่ชาวนา โดยดําเนินการในพื้นที่เขตชลประทานภาคกลาง 6 จังหวัดคือ จังหวัดชัยนาท จังหวัดสิงห์บุรี จังหวัดอ่างทอง จังหวัดพระนครศรีอยุธยา จังหวัดปทุมธานีและจังหวัดสุพรรณบุรี ในช่วงนำร่องของโครงการฯ ได้มีการใช้เงินทุนสนับสนุนในรูปแบบของการสนับสนุนเงินทุนล่วงหน้าแก่ชาวนา เพื่อการปรับระดับพื้นที่นาด้วยระบบเลเซอร์ แต่ด้วยสถานการณ์การแพร่ระบาดของโรคโควิด-19 จึงได้มีการปรับเปลี่ยนข้อเสนอโครงการเกี่ยวกับมาตรการสนับสนุนทางการเงินและได้รับอนุมัติในการดําเนินงานมาตรการสนับสนุนเพิ่มเติมแก่ชาวนาและผู้ให้บริการ ได้แก่ มาตรการควบคู่สําหรับชาวนา(เงินทุนหมุนเวียนพร้อมเงินอุดหนุน) เพื่อการเตรียมดินและการปรับระดับพื้นที่นาด้วยระบบเลเซอร์และมาตรการเงินอุดหนุนผู้ให้บริการเพื่อการลงทุนในชุดอุปกรณ์ปรับระดับพื้นที่นาด้วยระบบเลเซอร์ เพื่อสนับสนุนและส่งเสริมให้ชาวนาและผู้ให้บริการสามารถเข้าถึงเทคโนโลยีได้อย่างมีประสิทธิภาพต่อไป